《送姚檗庵孔目转内台都事》
明代·王弘诲

执法星明拱太微，幕中三佐似君稀。向来寂寞耽仙署，此去光华动帝畿。

驿路霜威分豸绣，朝端风采侍龙衣。清时原倚台纲重，早树勋名达禁闱。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。